ΚΑΝΟΝΙΣΜΟΣ (ΕΟΚ) αριθ. 876/77 ΤΟΥ ΣΥΜΒΟΥΛΙΟΥ της 26ης Απριλίου 1977 περί τροποποιήσεως του κανονισμού (ΕΟΚ) αριθ. 986/68 "περί καθιερώσεως των γενικών κανόνων σχετικά με τη χορήγηση ενισχύσεων για το αποκορυφωμένο γάλα και το αποκορυφωμένο γάλα εις κόνιν που προορίζονται για ζωοτροφές" ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 559/76(2), και ιδίως το άρθρο 10 παράγραφος 2, την πρόταση της Επιτροπής, Εκτιμώντας: ότι η κατάσταση της αγοράς του αποκορυφωμένου γάλακτος εις κόνιν της Κοινότητος χαρακτηρίζεται από την ύπαρξη σημαντικών αποθεμάτων παρεμβάσεως- ότι λόγω των υψηλών εξόδων που προκύπτουν από παρατεταμένη κρατική αποθεματοποίηση, πρέπει να ληφθούν ειδικά μέτρα δυνάμενα να διευκολύνουν τον προσανατολισμό του αποκορυφωμένου γάλακτος προς κατευθύνσεις άλλες από την παρασκευή του αποκορυφωμένου γάλακτος εις κόνιν και να τροποποιηθεί για το σκοπό αυτόν, ο κανονισμός (ΕΟΚ) αριθ. 986/68 του Συμβουλίου της 15ης Ιουλίου 1968 περί καθιερώσεως των γενικών κανόνων σχετικά με τη χορήγηση ενισχύσεων για το αποκορυφωμένο γάλα και το αποκορυφωμένο γάλα εις κόνιν που προορίζονται για ζωοτροφές(3), όπως τροποποιήθηκε τελευταία από τον κανονισμό (ΕΟΚ) αριθ. 1530/76(4)- ότι, για να διοχετευθεί η μέγιστη ποσότητα του αποκορυφωμένου γάλακτος στη χρησιμοποίησή του, σε υγρά κατάσταση, στη διατροφή ζώων, είναι αναγκαίο να ενθαρρυνθεί η διάθεση του αποκορυφωμένου γάλακτος που χρησιμοποιείται για ζωοτροφές, εκτός των νεαρών μόσχων- ότι αρμόζει, ως εκ τούτου, να ευνοηθεί αυτή η χρησιμοποίηση του αποκορυφωμένου γάλακτος και να προβλεφθεί, για το σκοπό αυτόν, η δυνατότητα χορηγήσεως ενισχύσεως ποσού υψηλότερου από αυτό που προκύπτει από την εφαρμογή του άρθρου 2α του κανονισμού (ΕΟΚ) αριθ. 986/68- ότι αρμόζει να θεσπισθεί ανάλογο μέτρο για το αποκορυφωμένο γάλα εις κόνιν για να επιτραπεί η χρησιμοποίησή του στην παρασκευή συνθέτων τροφών που προορίζονται να χρησιμοποιηθούν για ζωοτροφές, εκτός των νεαρών μόσχων- ότι το ισχύον καθεστώς δεν προβλέπει απαιτήσεις ποιότητος τις οποίες πρέπει να πληροί το αποκορυφωμένο γάλα εις κόνιν για να τύχει της ενισχύσεως που αναφέρεται στο άρθρο 10 του κανονισμού (ΕΟΚ) αριθ. 804/68- ότι κρίνεται αναγκαίος ο καθορισμός μεγίστης περιεκτικότητος σε ύδωρ. ότι το άρθρο 2 παράγραφος 6 του κανονισμού (ΕΟΚ) αριθ. 986/68 επιτρέπει, μέχρι το τέλος της γαλακτοκομικής περιόδου 1976/77, να περιορισθεί η χορήγηση ενισχύσεως για το αποκορυφωμένο μετουσιωμένο γάλα εις κόνιν, αν δύναται να θέσει σε κίνδυνο την αποτελεσματικότητα των ενισχύσεων για τα άλλα προϊόντα- ότι οι λόγοι που οδήγησαν στην υιοθέτηση αυτού του μέτρου εξακολουθούν να υπάρχουν και καθιστούν αναγκαία την κατάργηση της λήξεως της ημερομηνίας εφαρμογής, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 986/68 τροποποιείται ως εξής: α) Στο άρθρο 1, το κείμενο υπό δ) αντικαθίσταται από το ακόλουθο κείμενο: "δ) αποκορυφωμένο γάλα εις κόνιν: το γάλα και το αποβουτυρωμένο γάλα υπό μορφή κόνεως που περιέχει κατ' ανώτατο όριο 11% λιπαρών ουσιών και η περιεκτικότητα σε ύδωρ των οποίων δεν υπερβαίνει ένα ανώτατο όριο που θα καθορισθεί, εκτός αν πρόκειται για αποκορυφωμένο γάλα εις κόνιν προερχόμενο από κρατικά αποθέματα. Αυτή η περιεκτικότητα σε ύδωρ εφαρμόζεται σε στάδιο και υπό όρους που θα καθορισθούν." β) Στο άρθρο 2 παράγραφος 6, οι λέξεις "μέχρι το τέλος της γαλακτοκομικής περιόδου 1976/77" καταργούνται. γ) Στο άρθρο 2α, προστίθεται η ακόλουθη παράγραφος 4: "4. Εν τούτοις, οι ενισχύσεις καθορίζονται σε επίπεδα υψηλότερα από τα προκύπτοντα από την εφαρμογή της παραγράφου 3, εάν: - το αποκορυφωμένο γάλα που αναφέρεται στο άρθρο 2 παράγραφος 1 υπό α) χρησιμοποιείται για ζωοτροφές, εκτός των νεαρών μόσχων και παραδίδεται σε μία μεγίστη καθορισθησομένη τιμή στους εκτροφείς αυτών των ζώων μέσα στα πλαίσια συμβάσεων που πληρούν τους όρους που θα καθορισθούν- - το αποκορυφωμένο γάλα που αναφέρεται στο άρθρο 2 παράγραφος 1 υπό β) χρησιμοποιείται στις εκμεταλλεύσεις στις οποίες παρήχθη, για τη διατροφή ζώων άλλων από τους νεαρούς μόσχους- - το αποκορυφωμένο γάλα και το αποκορυφωμένο γάλα εις κόνιν που αναφέρονται στο άρθρο 2 παράγραφος 1 υπό δ) χρησιμοποιούνται για τη διατροφή ζώων, εκτός των νεαρών μόσχων." Άρθρο 2 Ο παρών κανονισμός αρχίζει να ισχύει την 1η Μαΐου 1977. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος. Έγινε στο Λουξεμβούργο, στις 26 Απριλίου 1977.

[Source: multi_eurlex | Tokens: 4169]